CELEX: C2005/281/47
Language: lv
Date: 2005-11-12 00:00:00
Title: lieta T-320/05: Prasība, kas celta 2005. gada 23. augustā — Maccanti/Eiropas Ekonomikas un sociālo lietu komiteja

12.11.2005   
            
            
               LV
            
            
               Eiropas Savienības Oficiālais Vēstnesis
            
            
               C 281/25
            
         Prasība, kas celta 2005. gada 23. augustā — Maccanti/Eiropas Ekonomikas un sociālo lietu komiteja
   (lieta T-320/05)
   (2005/C 281/47)
   Tiesvedības valoda — franču
   Lietas dalībnieki
   
      Prasītājs(a)/(i): Sandra Makanti [Sandra Maccanti] (Woluwé-St-Pierre, Beļģijā) [Pārstāvis(ji): L. Fogels [L. Vogel], avocat]
   
      Atbildētājs(a): Eiropas Ekonomikas un sociālo lietu komiteja
   Prasītāja(s)/(u) prasījumi
   
               —
            
            
               atcelt iecēlējinstitūcijas 2005. gada 11. maijā pieņemto lēmumu (kas nosūtīts 2005. gada 13. maijā) par prasītājas 2005. gada 22. marta sūdzības noraidīšanu, ar kuru tika apstrīdēta tai piešķirtā pakāpe, 2004. gada 23. decembrī pagarinot tās iepriekš 2004. gada 7. jūlijā noslēgto līgumu par pieņemšanu darbā pagaidu darbinieka statusā;
            
         
               —
            
            
               ciktāl nepieciešams, atcelt arī lēmumu, ar kuru pagarināts līgums par pieņemšanu darbā pagaidu darbinieka statusā, kas parakstīts 2004. gada 23. decembrī un kurā noteikta prasītājas galīgā pakāpe;
            
         
               —
            
            
               piespriest atbildētājai atlīdzināt tiesāšanās izdevumus.
            
         Pamati un galvenie argumenti
   Prasītāja no 2004. gada 1. janvāra uz sākotnēju sešu mēnešu periodu bija pieņemta darbā Eiropas Ekonomikas un sociālo lietu komitejā pagaidu darbinieces statusā. Šis līgums vēlāk tika pagarināts uz laikposmu no 2004. gada 7. jūlija līdz 2004. gada 31. decembrim. Minētā līguma pagarinājuma laikā viņai tika piešķirts B*4 pakāpes 2. līmenis, kas 2004. gada decembrī tika paaugstināts uz B*4 pakāpes 3. līmeni.
   2004. gada 23. decembrī prasītājai tika piedāvāts parakstīt jaunu līgumu, pagarinot tās līgumu līdz 2006. gada 31. decembrim. Jaunajā līgumā prasītājai tika piešķirts B*3 pakāpes 1. līmenis.
   Ar šo prasību prasītāja apstrīd šīs neizdevīgākās pakāpes piešķiršanu. Viņa norāda uz Eiropas Kopienu pārējo darbinieku nodarbināšanas kārtības 8. un 15. panta pārkāpumu. Pēc prasītājas domām, no šiem noteikumiem izriet, ka pagaidu darbinieka līguma pagarināšana ir tikai tā pagarinājums laika ziņā un tādējādi darbiniekam piešķirto pakāpi pagarināšanas laikā mainīt nevar.
   Prasītāja turklāt uzskata, ka ir noticis nediskriminācijas principa pārkāpums, jo dažiem no atbildētājas pagaidu darbiniekiem līgumi tika pagarināti, saglabājot tiem sākotnēji piešķirto pakāpi, kā arī ir pārkāpta tās tiesiskā paļāvība.